सभी जीव-जन्तु अपने आपको सुरक्षित रखते हुए लगातार इसी कोशिश में रहते हैं कि उनकी ज्यादा से ज्यादा संतानें संसार में सफलतापूर्वक जिएं. डार्विन ने हमें बताया कि प्राकृतिक चयन यानि प्रकृति में स्वत: चलने वाली चयन प्रक्रिया से संसार के ज़्यादातर जीवों की उत्पत्ति हुई है. प्राकृतिक चयन का सिद्धान्त बताता है कि कौन-सी शक्तियां विकास की दशा का चुनाव करती हैं. अपने वजूद को बनाए रखने की प्रतिस्पर्धा में जो प्रजातियां जिंदा रह जाती हैं, वे ही अगली पीढ़ी का प्रजनन (Reproduction) करती हैं. दरअसल जीव-जंतुओं के आसपास का परिवेश ही यह निश्चित करता है कि कौन-सा प्राणी ज़िंदा रहकर अपनी पीढ़ी को आगे बढ़ाएगा और कौन-सा प्राणी अपनी नस्ल को आगे बढ़ाने के लिए ज़िंदा नहीं रह पाएगा.
भाषा चुनें

### BANKING PARTNER

राज्य/शहर चुनें

bell-iconcloseButton

अपना शहर चुनें

राज्य

# जैव-विकास सिद्धांत के बगैर जीव-विज्ञान में कुछ भी नहीं है अर्थपूर्ण

### डार्विन ने कुछ मूलभूत प्रश्नों, मसलन - हम कौन हैं, कहां से आए हैं, किसलिए जीते हैं और हमारा अस्तित्व क्यों है - को लेकर हमारी सोच में वैज्ञानिक दृष्टि से बेहद बड़ा बदलाव लाया.

Source: News18HindiLast updated on: February 12, 2021 11:16 AM IST

जैव-विकास सिद्धांत के बगैर जीव-विज्ञान में कुछ भी नहीं है अर्थपूर्ण

##### चार्ल्‍स डार्विन ने दिए थे उत्‍पत्ति के अहम सिद्धांत. (Pic- Twitter)

12 फरवरी यानि आज के दिन का विज्ञान की दुनिया में विशेष महत्व है. आज ही के दिन 212 साल पहले वर्ष 1809 में जीवन के विकास का सिद्धांत प्रतिपादित करने वाले महान वैज्ञानिक चार्ल्स डार्विन का जन्म हुआ था. डार्विन के जैव-विकास सिद्धांत (Theory of evolution) की बदौलत विज्ञान ने एक बहुत बड़ी छलांग लगाई. डार्विन के सिद्धांत ने यह स्थापित किया कि पृथ्वी पर जीवन की उत्पत्ति में किसी बाहरी या अंदरूनी दिव्य शक्ति या सृजनहार (Creator) का कोई भी हाथ नहीं है बल्कि जीवन की उत्पत्ति रासायनिक अभिक्रियाओं (Chemical reactions) और भौतिक प्रक्रियाओं (Physical processes) के चलते हुई, और वह भी निर्जीव पदार्थों (Inanimate substances) से!

डार्विन ने कुछ मूलभूत प्रश्नों, मसलन – हम कौन हैं, कहां से आए हैं, किसलिए जीते हैं और हमारा अस्तित्व क्यों है – को लेकर हमारी सोच में वैज्ञानिक दृष्टि से बेहद बड़ा बदलाव लाया.

पहली बार 12 फरवरी, 2009 को डार्विन के जन्मदिन को ‘डार्विन डे’ के रूप में मनाया गया. 2009 में यह डार्विन के अस्तित्व के दो सौ साल पूरा होने का अवसर था, यह उत्सव न केवल डार्विन की जन्मस्थली ब्रिटेन में मनाया गया बल्कि अन्य देशों के विज्ञान प्रेमियों ने भी मनाया. तब से हर साल डार्विन के जन्मदिवस को डार्विन डे के रूप में मनाया जाने लगा.

डार्विन का जन्म सन् 1809 में श्रुसबरी (इंग्लैंड) के एक बेहद संपन्न परिवार में हुआ था. उनके पिता एक प्रसिद्ध डॉक्टर थे और वे चाहते थे कि डार्विन भी बड़ा होकर डॉक्टर बने. लेकिन डार्विन को तो शौक था कुत्तों का शिकार करने, चूहे पकड़ने का, घुड़सवारी का और प्रकृति की गहराई से जांच-पड़ताल करने का. जब उनकी उम्र केवल 22 साल थी, उन्हें एचएमएस बीगल नामक समुद्री जहाज के जरिए सफर कर दुनिया के अलग-अलग हिस्सों का भौगोलिक अध्ययन करने का सुनहरा मौका मिला. इस सफर की शुरुवात में डार्विन कट्टर रूप से धार्मिक रूढ़ियों से प्रभावित थे. तत्कालीन प्रचलित रूढ़ियों के मुताबिक सभी प्रजातियों को भगवान ने एक ही समय पर बनाया था और तबसे वे वैसी ही बनी हुई हैं. उस समय यह भी धारणा थी कि प्रत्येक प्रजाति को बनाते वक्त भगवान के मन में उसकी एक आदर्श शरीर रचना थी, इससे अलग अगर कुछ दिखाई देता है तो उसमें कुछ न कुछ दोष जरूर होगा. किसी भी प्रजाति के जीवों की यह प्रवृत्ति होती है कि वे सब एक जैसे, एक सांचे में ढले हुए हो. अगर कुछ विविधता दिखाई देती है तो वह सिर्फ एक विकृति भर है.

इस समुद्री यात्रा के दौरान डार्विन ने साउथ अमेरिका, अफ्रीका और ऑस्ट्रेलिया महाद्वीपों के तटवर्ती इलाकों में किस्म-किस्म के जीवों, वनस्पतियों और जीवाश्मों का अध्ययन किया, और बड़ी मात्रा में उनके सैंपल अपने साथ लाए. इस यात्रा के चौथे वर्ष में डार्विन और उनकी टीम ने गैलापगोस द्वीप समूह के पक्षियों और वनस्पतियों का विस्तृत अध्ययन किया. साउथ अमेरिका के महाद्वीप पर उन्होने एक नई चिड़िया देखी, इसे फिंच कहा जाता है. उन्होंने के गैलापगोस टापुओं में फिंच की 14 से ज्यादा प्रजातियां देखीं. इन पक्षियों की शारीरिक विशेषताएं बाकी दुनियाभर में पाई जाने वाली पक्षियों से बिलकुल अलग थीं. उन पक्षियों में से कुछ केवल बीज खातीं थीं, कुछ केवल कैक्टस और कुछ कीड़े खातीं थीं. उनकी चोंच के आकार में भिन्नता थी, जोकि उनके खानपान पर निर्भर था. डार्विन ने पाया कि द्वीपों के कछुओं की पीठ के कवच की संरचना में थोड़ा, मगर स्पष्ट अंतर है.

कवचों को देखकर बताया जा सकता है कि वह किस द्वीप का कछुआ है. उन्हें जिज्ञासा हुई कि एक ही प्रजाति के पक्षियों के चोचों और कछुओं के कवचों में अंतर की क्या वजह है? इसी गुत्थी को सुलझाते हुए डार्विन ने मानव इतिहास में पहली बार वैज्ञानिक तथ्यों के साथ एक ऐसा सिद्धान्त दिया जिसने जीवों के विकास लेकर चली आ रही तत्कालीन मान्यताओं को ध्वस्त कर दिया! इस सिद्धान्त के मुताबिक इन सब परिवर्तनों का मूल आधार है सभी प्रजातियों में पाया जाने वाला विविधता का भंडार. इस प्राकृतिक विविधता की बदौलत ही कालांतर में नए-नए रूपों वाली, शारीरिक संरचना वाली और प्रकृति में नई भूमिका निभा सकने वाली प्रजातियां उपजीं.

बीगल का सफर खत्म हुआ तो डार्विन ने लंदन लौटकर अपने नोटों और सैंपल्स का गहन अध्ययन किया. उनके मन में उन दिनों चल रहे कृत्रिम चयन (Artificial selection) यानि इंसान द्वारा अपनी मर्जी के मुताबिक लक्षणों का चुनाव कर जानवर और पौधों की अलग-अलग प्रजाति तैयार किए जाने की बात थी. उनके मन में यह विचार कौंधा कि अगर इंसान नई प्रजाति तैयार कर सकता है तो क्या प्रकृति में दिखने वाले इतने विविध जीव प्रकृति में लगातार होने वाली किसी चुनाव प्रक्रिया का परिणाम है? लेकिन डार्विन के पास यह संकेत देने वाला कोई सूत्र नहीं था कि चुनाव की यह प्रक्रिया प्रकृति में कैसे लागू होती है.

अपनी जीवनी में डार्विन ने लिखा है कि ‘सन् 1837 में मैंने अपनी खोजों की क्रमबद्ध समीक्षा शुरू की, 15 महीने बाद अपने मनोरंजन के लिए थॉमस रोबर्ट माल्थस की किताब ‘एन एसे ऑन द प्रिंसिपल ऑफ पॉप्युलेशन’ पढ़ी, जिसमें मानव अस्तित्व के लिए सतत संघर्षों का वर्णन किया गया था.’ दिलचस्प बात है कि इस किताब का जीव विज्ञान से दूर-दूर तक कोई भी नाता नहीं था. किताब में माल्थस ने यह सिद्धान्त प्रतिपादित किया था कि जनसंख्या रेखागणितीय ढंग से यानि 2, 4, 8, 16……के क्रम में बढ़ती है जबकि उसको जीवित रखने के साधन अंकगणितीय ढंग से यानि 1, 2, 3, 4…के क्रम में बढ़ते हैं. परिणामस्वरूप प्रकृति की चयनकारी शक्तियां, जैसे अत्यधिक भीड़भाड़, अकाल, बीमारी, गरीबी, युद्ध और पापाचार असमर्थ लोगों को खत्म कर देते हैं. सिर्फ समर्थ लोग ही जीवित बचते हैं. डार्विन ने माल्थस के इस सिद्धान्त को और आगे बढ़ाया एवं प्रजातियों के प्राकृतिक चयन का सिद्धान्त प्रतिपादित किया. इसी सिद्धान्त को आमतौर पर ‘योग्यतम की उत्तरजीविता’ (Survival of the fittest) का सिद्धान्त भी कहा जाता है.

प्राकृतिक चयन (Natural selection) के अंतर्गत सभी जीव-जंतुओं के मूल में दो प्रेरणाएं काम करती हैं : खुद की रक्षा और प्रजनन.

सभी जीव-जन्तु अपने आपको सुरक्षित रखते हुए लगातार इसी कोशिश में रहते हैं कि उनकी ज्यादा से ज्यादा संतानें संसार में सफलतापूर्वक जिएं. डार्विन ने हमें बताया कि प्राकृतिक चयन यानि प्रकृति में स्वत: चलने वाली चयन प्रक्रिया से संसार के ज़्यादातर जीवों की उत्पत्ति हुई है. प्राकृतिक चयन का सिद्धान्त बताता है कि कौन-सी शक्तियां विकास की दशा का चुनाव करती हैं. अपने वजूद को बनाए रखने की प्रतिस्पर्धा में जो प्रजातियां जिंदा रह जाती हैं, वे ही अगली पीढ़ी का प्रजनन (Reproduction) करती हैं. दरअसल जीव-जंतुओं के आसपास का परिवेश ही यह निश्चित करता है कि कौन-सा प्राणी ज़िंदा रहकर अपनी पीढ़ी को आगे बढ़ाएगा और कौन-सा प्राणी अपनी नस्ल को आगे बढ़ाने के लिए ज़िंदा नहीं रह पाएगा.

सन् 1859 में प्रकाशित डार्विन की किताब ‘ओरिजिन ऑफ स्पीशीज़’ में जैव-विकास के सिद्धांत की विस्तृत चर्चा की गई है, जिसके मूल तत्व निम्न हैं-

> जीवों में विविधता पाई जाती है, जिसकी वजह से उनके जीने की क्षमता में भी थोड़े बहुत अंतर पाए जाते हैं. कोई कम जीता है तो कोई ज्यादा. किसी की कम संतानें होती हैं तो किसी की ज्यादा. जिनके जीने की क्षमता ज्यादा होती है वही वातावरण में ढलकर जीते हैं और उनकी एक नई प्रजाति उभरती है.

> विश्व में सभी प्रजातियों का उद्गम (Origin) एक ही है, उनका विकास एक ही तरह के जीवाणुओं से हुआ है. जीवन एक-दूसरे से जुड़ा हुआ है, छोटे-छोटे जीवों से लेकर हम इंसानों तक सभी तरह के जीवों के एक ही पूर्वज है. जैव-विकास की गति बेहद धीमी है.

> विश्व की सभी प्रजातियों की रचना एक झटके में नहीं बल्कि पहले से मौजूद प्रजातियों से होती है. जैव-विकास की प्राथमिक क्रियाविधि है- प्राकृतिक चयन.

आज हमें मालूम है कि धरती पर मौजूद जीवन के सारे रूपों का मूलाधार, उनकी एक-जैसी आणविक जैविकी (Molecular biology) है. अपने जीन से प्रोटीन बनाने के लिए वे सभी एक ही आनुवांशिक कूट (Genetic code) का इस्तेमाल करते हैं. सारे जीन, डी.एन.ए. शृंखलाओं से बनती हैं. और यहां तक कि विभिन्न जीवों की डी.एन.ए. शृंखलाएं काफी समानताएं लिए होती हैं. जैसे कि हम इंसानों और वानरों के जीन की डीएनए शृंखलाएं 95-98 प्रतिशत हू-ब-हू एक जैसी होती हैं. वजह ये है कि इंसानों और वानरों का उद्गम एक ही पूर्वज से हुआ. गौरतलब है कि जब डार्विन ने जैव-विकास का सिद्धान्त दिया था उस समय कोई भी डीएनए शब्द से परिचित नहीं था, डार्विन की प्रस्तावना का एकमात्र आधार जीवों का निरीक्षण था.

डार्विन की किताब ओरिजिन ऑफ स्पीशीज़ के छपने के बाद वैज्ञानिक जगत में तहलका मच गया और इसका जमकर विरोध हुआ. डार्विन की इस नई समझ, नए ज्ञान और नए बोध ने धार्मिक मान्यताओं को चुनौती दे डाली. चर्च और उसके अनुयायियों को डार्विन के जैव-विकास का सिद्धान्त बिल्कुल भी मान्य नहीं था. उन्हें लगता था कि डार्विन का सिद्धान्त इंसानों और जानवरों के बीच के अंतर को ही खत्म कर देगा. लेकिन इससे कहीं ज्यादा बड़ा आरोप जो डार्विन पर लगा, वह यह था कि उनके सिद्धान्त ने ईश्वर, उनके पुत्र यीशू और ईसाइयों के प्रमुख धर्मग्रंथ बाइबिल के ही वजूद पर सवाल खड़े कर दिए थे. ईसाइयत की मान्यताओं के मुताबिक ईश्वर ने सृष्टि की रचना एक बार में और एक बार के लिए की है. उनके मुताबिक इंसान की रचना ज्यादा पुरानी नहीं है. लगभग छह हजार साल पहले इंसान की रचना उसी रूप में हुई है जिस रूप में इंसान आज है. इसी तरह सृष्टि के अन्य चर-अचर प्राणी भी इसी रूप में रचे गए और वे पूर्ण हैं. और चार्ल्स डार्विन ने यही तो बदला. अपने जीवन भर के श्रमसाध्य, सुविचारित और वैज्ञानिक अध्ययन के आधार पर उन्होंने जीवन के विकास का विवरण तैयार किया. जैसा कि सन् 1859 में वे लिखते भी हैं, ‘हर नई प्रजाति, अपने साथ कुछ परिवर्तन लिए, अपनी किसी पूर्वज प्रजाति से उभरती है.’

डार्विन के सिद्धान्त की बदौलत जीव विज्ञान में क्रांति आई और इसकी खूब आलोचना भी हुई. लेकिन पिछले करीब 200 सालों में जैव-विकास के बारे में नए-नए प्रमाण सामने आते गए और आज वह विज्ञान जगत में सर्वाधिक मान्यता प्राप्त सिद्धान्त बन गया है. डार्विन के सिद्धान्त की बदौलत हम हैं कौन?, कहां से आए हैं?, कहां जा रहे हैं? जैसे बुनियादी सवालों के अब तक जो जवाब मिले हैं वे काफी समृद्ध और ठोस हैं. डार्विन का जैव-विकास का सिद्धान्त आधुनिक जीव विज्ञान का मूल आधार बना, जैसाकि प्रख्यात जीव विज्ञानी थियोडोसियस डोबझान्सकी ने कहा है कि, ‘जैव विकास के सिद्धान्त का प्रकाश न हो तो जीव-विज्ञान में कुछ भी अर्थपूर्ण नहीं लगता.’ हालांकि डार्विन के इतने सालों के बाद आज जीव-विज्ञान ने इतनी प्रगति कर ली है कि आज हमें ऐसी-ऐसी बारीकियां पता हैं, जिन्हें अगर डार्विन को हम बताते, तो जरूर उनकी आंखें खुली की खुली रह जाती!

बहरहाल, हम इस लेख का समापन डार्विन के बारे में जूलियन हक्सले के इस कथन से कर रहे हैं : ‘डार्विन के काम ने…जीवित दुनिया को प्राकृतिक नियमों के दायरे में ला दिया. अब यह सोचना न तो जरूरी है, और न ही संभव रह गया है कि प्रत्येक प्राणी या वनस्पति को विशेष रूप में रचा गया है या आहार जुटाने और दुश्मन से बचाने वाले उनके सुंदर एवं उत्तम अंश किसी आलौकिक शक्ति की सोच की उपज है, अथवा विकास प्रक्रिया के पीछे कोई सोचा-समझा उद्देश्य है…डार्विन के काम की बदौलत हम इंसान और अपनी वर्तमान सभ्यता को अपेक्षाकृत ज्यादा वास्तविक ढंग से देख सके. इंसान आगे विकास की संभावना से रहित अंतिम रूप से रच दिया गया उत्पाद नहीं है. उसका एक लंबा इतिहास है, और यह इतिहास पतन का नहीं, बल्कि उत्थान का है. उसके लिए प्रगतिशील विकास के दरवाजे अब भी खुले हुए है..’ (लेखक विज्ञान मामलों के जानकार हैं. यह उनके निजी विचार हैं.)

(डिस्क्लेमर: ये लेखक के निजी विचार हैं. लेख में दी गई किसी भी जानकारी की सत्यता/सटीकता के प्रति लेखक स्वयं जवाबदेह है. इसके लिए News18Hindi उत्तरदायी नहीं है.)

ब्लॉगर के बारे में

### प्रदीपतकनीक विशेषज्ञ

उत्तर प्रदेश के एक सुदूर गांव खलीलपट्टी, जिला-बस्ती में 19 फरवरी 1997 में जन्मे प्रदीप एक साइन्स ब्लॉगर और विज्ञान लेखक हैं. वे विगत लगभग 7 वर्षों से विज्ञान के विविध विषयों पर देश की प्रमुख पत्र-पत्रिकाओं में लिख रहे हैं. इनके लगभग 100 लेख प्रकाशित हो चुके हैं. दिल्ली विश्वविद्यालय से स्नातक तक की शिक्षा प्राप्त की है.

First published: February 12, 2021 11:15 AM IST

Language Sites

News18 Group Sites

CNN name, logo and all associated elements ® and © 2024 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2024. All rights reserved. ISO 27001